La Llei 2/2010, de 18 de febrer, de pesca i acció marítimes, estableix a l'article 25 que el departament competent en matèria de pesca i acció marítimes, per ordre de la persona titular, amb l'objecte de protegir i recuperar els recursos marins, pot establir fons mínims i vedes temporals o zonals que comportin la limitació o la prohibició de l'exercici de les activitats pesqueres o marisqueres.
El Decret 81/1988, de 10 de març, pel qual es regula la pesca d'arrossegament de fons al litoral català, modificat pel Decret 160/1993, d'1 de juny, determina l'àmbit d'aplicació a les aigües interiors del mar territorial de Catalunya de la pesca en la modalitat d'arrossegament de fons al litoral català.
La disposició final 1 del Decret 81/1988 esmentat faculta el conseller o la consellera d'Agricultura, Ramaderia, Pesca, Alimentació i Media Natural perquè dicti les normes que calguin per al desplegament d'aquest Decret.
En aquest marc normatiu, l'objecte d'aquesta Ordre és l'aturada biològica de la modalitat d'arrossegament a les aigües interiors de la costa de Catalunya.
Les aturades biològiques han estat un dels eixos d'actuació de la Política pesquera comuna de la Unió Europea en relació amb la reducció de l'esforç pesquer, i han facilitat la reproducció i la supervivència durant els estadis de repoblament d'alevins d'algunes de les espècies objectiu de l'arrossegament i altres modalitats pesqueres.
A Catalunya i a la resta del Mediterrani espanyol aquest tipus de mesures de gestió pesquera s'estan duent a terme amb efectivitat contrastada des de l'any 1991.
El programa de vedes de la modalitat de pesca d'arrossegament per a l'any 2015 s'ha iniciat d'acord amb el que preveu l'Ordre AAM/386/2014, de 22 de desembre, per la qual s'estableixen períodes de veda per a la modalitat de pesca d'arrossegament en determinades zones del litoral de Catalunya durant l'any 2015 que afectava la zona de Palamós i les comarques de Tarragona.
Amb posterioritat a la publicació d'aquesta Ordre, la Federació Territorial de Confraries de Pescadors de Girona ha sol·licitat la veda de les aigües adjacents al litoral de Llançà, el Port de la Selva, Roses i Blanes.
D'aquesta manera s'acompleix un dels objectius de la veda en les comarques gironines com és el de protegir els alevins de gamba rosada.
L'establiment dels períodes de veda i les zones del litoral afectades continguts en aquesta disposició han estat consultats a les federacions territorials de confraries de pescadors de Girona i Tarragona.
En l'article 2 d'aquesta Ordre es modifica el període de veda regulat per a la zona sud del Delta de l'Ebre en l'Ordre AAM/386/2014, de 22 de desembre, per la qual s'estableixen períodes de veda per a la modalitat de pesca d'arrossegament en determinades zones del litoral de Catalunya durant l'any 2015.
D'aquesta manera s'ajusta el tancament de la zona al de la petició efectuada per la Federació Territorial de Confraries de Pescadors de Tarragona.
El Decret 200/2010, de 27 de desembre, de creació, denominació i determinació de l'àmbit de competències dels departaments de l'Administració de la Generalitat de Catalunya, atribueix a l'article 3.9.3 l'exercici de la competència en matèria de polítiques de pesca al Departament d'Agricultura, Ramaderia, Pesca, Alimentació i Medi Natural.
El Decret 270/2013, 23 de desembre, de reestructuració del Departament d'Agricultura, Ramaderia, Pesca, Alimentació i Medi Natural, disposa a l'article 49.1.d) com una de les funcions de la Direcció General de Pesca i Afers Marítims la d'impulsar la regulació normativa en matèria d'ordenació pesquera, gestió dels recursos marins, de les zones de protecció pesquera o marisquera i altres mesures de protecció dels recursos marins.
Dins les aigües interiors de Catalunya i per a la modalitat de pesca d'arrossegament, establir per a l'any 2015 i per a les comarques de Girona les zones i els períodes de veda següents:
Àrea marítima compresa entre la frontera amb França i la demora de 102o traçada des d'un punt de 42o 2,55' de latitud nord i 3o 13,8' de longitud est, des del 6 de febrer fins al 8 de març, ambdós inclosos.
Àrea marítima compresa entre la línia que, tenint com a punt de sortida el far de Tossa de Mar, en situació 41o 43' de latitud nord i 2o 56,2' de longitud est, es dirigeix cap al punt de 41o 29,8' de latitud nord i 3o 19,8' de longitud est (demora de 126,7o) i la demora de 135o traçada des de la punta del riu Tordera, en situació 41o 38,9' de latitud nord i 2o 46,5' de longitud est, des del 18 de febrer fins al 20 de març, ambdós inclosos.
Modificar el període de veda assenyalat per a la zona 3 de l'article únic de l'Ordre AAM/386/2014, de 22 de desembre, per la qual s'estableixen períodes de veda per a la modalitat de pesca d'arrossegament en determinades zones del litoral de Catalunya durant l'any 2015, que queda establert de la manera següent:
Àrea marítima compresa entre la demora de 123o traçada des de la gola sud del riu Ebre, en situació 40o 40,9' de latitud nord i 0o 51,30' de longitud est, i la demora de 133,3o traçada des de la desembocadura del riu Sénia, en situació 40o 31,5' de latitud nord i 0o 31' de longitud est, des de l'1 de juliol fins al 31 d'agost, ambdós inclosos."
Aquesta disposició entrarà en vigor l'endemà de la publicació al Diari Oficial de la Generalitat de Catalunya.